(गीत)
पहु गेलाह परदेश सखी !
 दिन - मास कतेकहु बीतल ।
 नञि पत्र एकहु टा लीखल । ।
 सगर पहर हुनिकहि छवि मनमे,
हुनिकहि पर जी टाँगल ।
 पर नञि सखि हुनिका सुधि कनिञो,
हम छी केहेन अभागलि ।
 विरह बेदना केहेन सखी,
से हऽम एही बेर सीखल ।
 नञि पत्र एकहु टा लीखल । ।
 दिन मे हुनिकहि याद अबैतछि,
राति मे हुनिकहि सपना ।
 कौआ कुचरय अहल भोर सँ,
तदपि ने आबथि सजना ।
 भेल बसन्त सखी पतझड़,
नित नैन रहैतछि तीतल ।
 नञि पत्र एकहु टा लीखल । ।
 प्रियतम जञो दूरहि रहताह,
की होयत रहि भरि अङ्गना ?
 ककरा लए शिंगार करब,
ककरा लए पहिरब कङ्गना ?
 चान कठोर रहैछ मुदा,
लगइत अछि अतिशय शीतल ।
 नञि पत्र एकहु टा लीखल । ।
 * ई गीत आइ सँ १० - १५ साल पहिनुक सन्दर्भ मे लिखल गेल छल, जखन कि पूरा गाँव या परोपट्टा मे कतहु - कतहु कोनो एक गोट टेलीफोन बूथ होइत छलै । आ ओहि टेलीफोन बूथ पर राति मे अमुक समय सँ अमुक समय धरि STD कॉल केर पाइ आधा, अमुक समय सँ अमुक समय धरि तेहाइ आ अमुक समय सँ अमुक समय धरि चौथाइ पाइ लगैत छलै । एहिना स्थिति मे कनिञा - बहुरिया लोकनि केँ परदेश मे काज कएनिहार अपन - अपन प्रियतम सँ सीधा बात करब सम्भव नञि होइत छलन्हि ।
 ओना मोबाइल केर चलती सँ बहुधा आब ई स्थिति नञि अछि तथापि मिथिला मे एखनहु एहि गीतक सन्दर्भ किछु हद तक प्रासंगिक अछि ।
 "विदेह" पाक्षिक मैथिली इ - पत्रिका, वर्ष -५, मास -५२ , अंक -१०३ , ०१ अप्रिल २०१२ मे "स्तम्भ ३॰७" मे प्रकाशनार्थ । 